b'\n_START_ARTICLE_\nJudas Priest\n_START_SECTION_\n1970-te\n_START_PARAGRAPH_\nSve po\xc4\x8dinje 1969. godine u Birminghamu s jednim pjeva\xc4\x8dem imena Alan Atkins i basistom Brunom Staphenhillom, koji odlu\xc4\x8duju osnovati hard rock sastav. Ime za sastav biraju iz jedne pjesme Boba Dylana (The Ballad Of Frankie Lee and Judas Priest). Po\xc4\x8dinje potraga za ostatkom \xc4\x8dlanova pa testiraju gitarista K.K Downinga, koji u prvi trenutak biva odbijen. Godine 1970. prvotna jezgra se razilazi, ali Atkins i Downing se susre\xc4\x87u s ciljem osnivanja sastava. K.K. Downing ina\xc4\x8de tada ve\xc4\x87 ima sastav, \'Freight\', gdje operiraju i basist Ian Hill te bubnjar John Ellis. Atkins pita za mjesto vokala u Freightu, na \xc5\xa1to ostali prihva\xc4\x87aju i mijenjaju ime sastava u Judas Priest. Tako nastaje jedan od najve\xc4\x87ih heavy metal sastava na svijetu. Kasnije na Atkinsovo mjesto dolazi Rob Halford, biv\xc5\xa1i kazali\xc5\xa1ni in\xc5\xbeenjer rasvjete. On zajedno s K.K. Downingom i Glennom Tiptonom za gitarama, Ianom Hillom za basom i Johnom Hinchom kao bubnjarem izdaje prvi cjelokupni album 1974. godine, imena Rocka Rolla. Nakon dvije godine izlazi ne\xc5\xa1to zreliji album Sad Wings of Destiny gdje se malo vi\xc5\xa1e isti\xc4\x8de hard rock stil. Godine 1977. i 1978. poimence izlaze Sin After Sin i Stained Class . Tek Stained Class 1978. godine otkriva pravu orijentaciju grupe na heavy metal. Nakon toga ni\xc5\xbeu se problemi s postavom skupine. Krajem 1978. izdaju svoj peti studijski album, Hell Bent For Leather (Killing Machine u Ujedinjenom Kraljevstvu), a godinu dana kasnije prvi koncertni uradak, Unleashed in the East.\n_START_SECTION_\n1980-te\n_START_PARAGRAPH_\nNakon tog uspjeha 1980. godine izlazi British Steel kao dio novog vala metala (New Wave of British Heavy Metal). Sadr\xc5\xbei  velike uspje\xc5\xa1nice poput "Breaking the Law", "Metal Gods" i "Grinder". Izme\xc4\x91u 1981. i 1982. izlaze Point of Entry i Screaming for Vengeance. Dalje dolazi i Defenders of The Faith. 1986. i 1989. godine izlaze Turbo, Ram It Down i koncertni album Priest...Live!. U to vrijeme zavladala je nekakva situacija bez inicijative u sastavu, koji se ipak budi dolaskom bubnjara Scotta Travisa i izdavanjem Painkillera 1990. godine.\n_START_SECTION_\n1990-te\n_START_PARAGRAPH_\nNa\xc5\xbealost ne ide sve najboljim tijekom. Halford ima neke razmirice s ostatkom sastava te se on razilazi s njima. Judas Priest uskoro dobiva novog vokalistu. Ime mu je Tim "Ripper" Owens. On je u sastav u\xc5\xa1ao kao njihov obo\xc5\xbeavatelj, a i sam nadimak je uzeo od imena njegove najomiljenije pjesme. Oni zajedno snimaju albume Jugulator (1997.), Live Meltdown (1998.), Demolition (2001.) te Live In London (2003.) s mnogo razli\xc4\x8ditijim prizvukom od prija\xc5\xa1njih, no ni\xc5\xa1ta od toga ne dovodi sastav na onaj nivo koji je imao prije. Halford u me\xc4\x91uvremenu ima solisti\xc4\x8dke projekte sa svojim sastavima (Two, Fight, Halford) i izdaje nekoliko dobrih albuma.\n_START_SECTION_\n2000-te\n_START_PARAGRAPH_\nNa kraju dolazi do toga da ponovno okupljanja Halforda sa starom ekipom postaje najzatra\xc5\xbeenija stvar me\xc4\x91u fanovima. 2003. dogovoren je prelazak Owensa u Iced Earth, dok se Halford vra\xc4\x87a. Odmah po\xc4\x8dinje rad na novom albumu koji se zove Angel of Retribution i koji \xc4\x87e najstariji heavy metal sastav poslije Black Sabbatha vratiti u \xc5\xbeivot._NEWLINE_Nakon vrlo uspje\xc5\xa1nog albuma Angel of Retribution iz 2005. godine, Halford sa sastavom, odr\xc5\xbeava svjetsku turneju u kojoj potvr\xc4\x91uju svoj dominantan status u heavy metalu. Iste godine snimaju DVD Rising in the East, na kojemu se nalazi snimak nastupa u\xc5\xbeivo iz Budokan arene u Japanu._NEWLINE_Godine 2011. sastav je najavio kako \xc4\x87e odraditi posljednju veliku svjetsku turneju nazvanu Epitaph, ali su tako\xc4\x91er najavili i novi album.'